钦定古今图书集成/明伦汇编/官常典/第509卷 > 范恪
## 钦定古今图书集成/明伦汇编/官常典/第509卷 > 范恪

按《宋史》本传：“恪字许国，开封人。初名全。少隶军籍于
许州，选入捧日军，又选为殿前指挥使，历行门龙旗
直散原押班。康定元年，元昊数寇边，试武技，擢内殿
崇班、庆州北路都巡检使。与攻白豹城，破之。既还，夏
人遣骑袭其后，恪设伏崖险，敌半度邀击之，斩首四
百级，生获七十馀人。以功迁内殿承制。尝会诸道兵”
攻十二盘，既《咄当》迷子砦中流矢，督战愈力。视炮石
中有火爨者，恪取号于众曰：“贼矢石尽，用灶下甓矣。”
于是士卒争奋，果先得城。迁供备库副使。恪有弓，胜
一石七斗，其箭镞如铧，名曰铧弓。又于羽间识其官
称、姓氏，凡所发必中，至一箭贯二人。他日，取焦蒿砦
归，恪独殿后，为数千骑所袭，恪视矢箙止有二铧，即
为引满之势，贼遽却。尝与总管杜惟序、钤辖高继隆
将兵分讨汉乞、薛马都嵬等三砦，恪先破都嵬，而继
隆围薛马不能下，恪驰往取之，既又援惟序，下汉乞
砦，改左骐骥副使。卤犯大顺城，诸将皆闭城自守，恪
率兵二千馀，战克之。改宫苑副使、环庆路兵马都监，
因特召见，仁宗谓曰：“适有边奏，贼犯高平军刘璠堡，
可乘驿亟往。”遂迁礼宾使、荥州刺史、环庆路钤辖，手
诏令趣范仲淹麾下起兵赴援。恪昼夜兼行，比至平
凉，贼已解。顷之，迁洛苑使，权秦凤路兵马总管。恪骁
勇善射，临难敢前，故数有战功。自龙神卫四厢都指
挥使累迁至侍卫亲军马步军副都指挥使，历坊州
刺史、解州防御、宣州观察使、保信军节度观察留后。
以疾出为永兴军路副都总管，数月卒，赠昭化军节
度使。